efsyn.gr

Καταδικάζει μεν αλλά δεν διαγράφει - τουλάχιστον προς το παρόν - η δήμαρχος Στυλίδας τον φιλοχουντικό αντιδήμαρχο της παράταξής της, ο οποίος ανήμερα της επετείου του πραξικοπήματος της 21ης Απριλίου, ανέβασε φωτογραφία όπου κρατούσε χαμογελαστός τη σημαία της Χούντας και ευχόταν σε φίλους και ακολούθους του «χρόνια πολλά» (!).

Η φωτογραφία κατέβηκε από το προφίλ του αντιδημάρχου Χριστόφορου Ανδρίτσου, αλλά η «Εφ.Συν.» φρόντισε να αποθηκεύσει το ντοκουμέντο.



Την επομένη του δημοσιεύματός μας, το οποίο ανέδειξε το ζήτημα και συγκέντρωσε πλήθος σχολίων που καταδίκαζαν την ενέργεια του εν λόγω αντιδημάρχου, η δήμαρχος Στυλίδας και πρώην υποψήφια βουλευτής με τη Νέα Δημοκρατία, Βιργινία Στεργίου, δήλωσε: «Με αφορμή την ανάρτηση Δημοτικού Συμβούλου του Δήμου μας στα Social media δηλώνω ξεκάθαρα ότι είναι καταδικαστέα, όπως και οποιαδήποτε συμπεριφορά ή αναφορά βλάπτει τη Δημοκρατία μας».

Σύμφωνα με το τοπικό lamiafm1.gr συγκαλείται άμεσα η Πειθαρχική Επιτροπή της Ν.Δ., που θα εξετάσει την οριστική διαγραφή του Χρ. Ανδρίτσου από το κόμμα.